กิตติรัตน์แบไต๋ยืด‘ภาษีดีเซล’อาจลากไปยาว
ครม.ต่ออายุ ลดภาษีสรรพสามิตน้ำมันดีเซลอีก 1 เดือน
25 เม.ย. 2555

ครม.ต่ออายุ ลดภาษีสรรพสามิตน้ำมันดีเซลอีก 1 เดือน 
นายกิตติรัตน์ ณ ระนอง รองนายกรัฐมนตรีและ รมว.คลัง เปิดเผยว่า คณะรัฐมนตรี (ครม.) มีมติเห็นชอบให้ขยายอายุมาตรการปรับลดอัตราภาษีสรรพสามิตน้ำมันดีเซลเหลือ 0.005 บาทต่อลิตร ที่จะสิ้นสุดลงในวันที่ 30 เม.ย.นี้ ออกไปอีก 1 เดือน หรือเป็นสิ้นสุดในวันที่ 31 พ.ค. 2555 
ทั้งนี้ การขยายอายุมาตรการปรับลดอัตราภาษีสรรพสามิตน้ำมันดีเซลจะพิจารณากันเดือนต่อเดือน หากราคาน้ำมันในตลาดโลกยังไม่ลดลง ก็จะต่ออายุมาตรการต่อไป แม้ว่าจะทำให้ภาครัฐต้องสูญเสียรายได้ 9,000 ล้านบาทต่อเดือน ก็ตาม 
“เราคงบอกชัดเจนตรงๆ ไม่ได้ว่า เมื่อราคาน้ำมันในตลาดโลกอยู่ที่เท่าไหร่ เราจึงจะกลับมาเก็บภาษีน้ำมันดีเซล” นายกิตติรัตน์ กล่าว 
นายภักดีหาญส์ หิมะทองคำ รองโฆษกประจำสำนักนายกรัฐมนตรี ระบุว่า หากมีการปรับเพิ่มภาษีสรรพสามิตน้ำมันดีเซลในระยะนี้ จะทำให้ประชาชนมีภาระค่าใช้จ่ายที่เพิ่มขึ้น 
นอกจากนี้ กระทรวงพลังงานยังรายงาน ครม.รับทราบสถานะกอง ทุนน้ำมันเชื้อเพลิง พบว่า ณ วันที่ 22 เม.ย. 2555 กองทุนน้ำมันฯ ติดลบ 2.39 หมื่นล้านบาท ขณะวันที่ 29 ก.พ. 2555 กองทุนน้ำมันฯ ติดลบ 1.86 หมื่นล้านบาท